b'\n_START_ARTICLE_\nKirguisos\n_START_SECTION_\nIdioma\n_START_PARAGRAPH_\nL\'idioma kirgu\xc3\xads pertany a la branca de lleng\xc3\xbces turques de la fam\xc3\xadlia de lleng\xc3\xbces altaiques. \xc3\x89s la llengua oficial del Kirguizistan, conjuntament amb el rus. La variant parlada a la Xina inclou paraules preses del mandar\xc3\xad. T\xc3\xa9 dos dialectes: el del nord i el del sud, amb el mateix vocabulari, per\xc3\xb2 diferent pronunciaci\xc3\xb3. Fins al segle VIII disposava d\'un sistema d\'escriptura anomenat Yenisei. Al Kirguizistan, en l\'actualitat, es fa servir una escriptura basada en l\'alfabet cir\xc3\xadl\xc2\xb7lic.\n_START_SECTION_\nHist\xc3\xb2ria\n_START_PARAGRAPH_\nEls avantpassats dels kirguisos foren els Jiankun (antic Kien-kuen) que van viure fa 2000 anys a la zona propera al riu Ienis\xc3\xa9i al nord de K\'ang-Kiu (Sogdiana). Despr\xc3\xa9s de la vict\xc3\xb2ria de la dinastia Yuan sobre el khanat de l\'est (segle VII), els kirguisos entraren en contacte per primer cop amb la resta de la Xina, ja que part dels seus territoris quedaren sota el control imperial. S\'esmenten per primer cop amb el seu nom actual a les inscripcions de l\'Orkhon al segle\xc2\xa0viii._NEWLINE_Durant les dinasties Liao i Song se\xe2\x80\x99ls va anomenar Xiajias i Xiajiaz, quan encara eren un conjunt de tribus disperses de car\xc3\xa0cter n\xc3\xb2mada. Vivien al nord dels naiman, a l\'alt Ienissei (turc Kem), al nord de les muntanyes de K\xc3\xb6g-men o Sayan. La capital del seu khan (que portava el t\xc3\xadtol de "inal") era a 7 dies de marxa cap al nord, a les muntanyes;; tenien el cabell ros panotxa i la pell blanca (el que d\xc3\xb3na suport a un parentiu amb els eslaus). Eren considerats turcs per la llengua que parlaven._NEWLINE_El 840 els kirguisos van expulsar als uigurs de la regi\xc3\xb3 de l\'Orkhon (Mong\xc3\xb2lia), per ser expulsats al seu torn el 920 per una incursi\xc3\xb3 dels kitan, i van restar n\xc3\xb2mades a l\'alt Ienissei sense tenir cap paper hist\xc3\xb2ric. La continu\xc3\xaftat amb els kirguisos moderns \xc3\xa9s suposada per\xc3\xb2 no segura, perqu\xc3\xa8 les caracter\xc3\xadstiques antropol\xc3\xb2giques descrites sobre ells no apareixen en el poble modern. Els kirguisos dominaven aleshores algunes zones que inclo\xc3\xafen la poblaci\xc3\xb3 de Panchul (despr\xc3\xa9s Aqsu) al Turquestan Xin\xc3\xa8s; la majoria no obstant vivia a l\'alt Ienissei. A la regi\xc3\xb3 avui dia anomenada Minusinsk, es van sedentaritzar; la seva capital era Kemidjkat on residia el seu khakan i la resta eren poblats de tendes. Els kirguisos de l\'Alt Ienissei (regions de Tannu Ola i Minussinsk) es van sotmetre volunt\xc3\xa0riament a Genguis Khan el 1207 per\xc3\xb2 la submissi\xc3\xb3 no fou efectiva abans del 1218, quan fou reprimida la darrera rebel\xc2\xb7li\xc3\xb3. Se suposa que la major part van emigrar entre el segle\xc2\xa0xiii i el XV cap al sud, al territori dels moderns kirguisos, els kara kirgu\xc3\xads. A partir de la dinastia Ming, aquestes tribus s\'unificaren i s\'establiren de forma estable a la zona de les muntanyes de Tian Shan. El 1514 un cert Muhammad fou nomenat khan dels kirguisos per Sad Khan, cap dels mongols._NEWLINE_El 1607 es van sotmetre als kazakhs per\xc3\xb2 el 1609 van matar a un preceptor enviat per aquests. El 1642 el khan calmuc Batur els considerava com dels seus (els calmucs els anomenaven buruts). El 1646 el plenipotenciari rus Daniel Arshinskiy els considerava subjectes a R\xc3\xbassia. El 1703, despr\xc3\xa9s d\'un acord amb R\xc3\xbassia, foren transferits pels calmucs cap al sud a la regi\xc3\xb3 de la moderna Semireche; es creu que llavors eren entre tres i quatre mil tendes (uns 200.000 o 300.000). Aviat foren expulsats de Semireche cap a la Vall de Fergan\xc3\xa0 i Karategin per\xc3\xb2 quan fou destru\xc3\xaft l\'imperi calmuc pels xinesos el 1758-1759 van retornar. En aquest temps els russos anomenaven kirgu\xc3\xads als kazaks i per distingir-los dels altres kirguisos (els verdaders), aquests darrers foren anomenats kara kirgu\xc3\xads (Kirguisos Negres, \xc3\xa9s a dir: Meridionals) nom que el poble mai va acceptar. A difer\xc3\xa8ncia dels kazakhs, els kirguisos (kara kirgu\xc3\xads) no tenien aristocr\xc3\xa0cia ni noblesa; els seus caps, anomenats manap, eren ancians i no eren elegits sin\xc3\xb3 que arribaven a la situaci\xc3\xb3 per influ\xc3\xa8ncia personal. Els auls kirguisos estaven formats per una tribu i per tant eren m\xc3\xa9s grans que els dels kazakhs, que eren nom\xc3\xa9s de fam\xc3\xadlies o clans._NEWLINE_Al segle XVIII Xina va reclamar autoritat sobre els kirguisos sense cap resultat i al segle\xc2\xa0xix ho feren els uzbeks de Khokand; el 1864 van imposar el seu domini els russos. La revolta kirgu\xc3\xads de 1916 contra R\xc3\xbassia va provocar l\'emigraci\xc3\xb3 a la Xina d\'una part del poble, i el govern rus va confiscar les seves terres de pastura excepte la vall del Tekes, i va obrir aquests territoris als colons russos. Fins despr\xc3\xa9s del 1924 el nom de kirgu\xc3\xads representava als kazakhs mentre els kirguisos verdaders eren encara anomenats kara kirgu\xc3\xads. Sovint s\'anomenava als primers com kirguisos de Kaizak o de Kazak, el que evitava la confusi\xc3\xb3 entre kazakh i cosac._NEWLINE_El 1920 es va establir la Rep\xc3\xbablica Socialista Sovi\xc3\xa8tica Aut\xc3\xb2noma Kirgu\xc3\xads (el futur Kazakhstan) dins de la Rep\xc3\xbablica Federativa Socialista Sovi\xc3\xa8tica Russa, i el 1922 es va establir la Regi\xc3\xb3 Aut\xc3\xb2noma dels Kara-Kirgu\xc3\xads dins de la Rep\xc3\xbablica Socialista Sovi\xc3\xa8tica Aut\xc3\xb2noma del Turquestan. El 14 d\'octubre de 1924 la RSSA del Turquestan fou abolida i la Regi\xc3\xb3 Aut\xc3\xb2noma dels Kara-Kirgu\xc3\xads va passar directament a la RFSS Russa; el 25 de maig de 1925 va adoptar el nom de Regi\xc3\xb3 Aut\xc3\xb2noma Kirgu\xc3\xads (al mateix temps que la rep\xc3\xbablica amb aquest id\xc3\xa8ntic nom era rebatejada Rep\xc3\xbablica Socialista Sovi\xc3\xa8tica Aut\xc3\xb2noma Kazakh o dels Kazakhs) i el 7 de mar\xc3\xa7 de 1927 fou elevada a Rep\xc3\xbablica Socialista Sovi\xc3\xa8tica Aut\xc3\xb2noma Kirgu\xc3\xads dins de la RFSS Russa. Finalment, el 5 de desembre de 1936 esdevenia la Rep\xc3\xbablica Socialista Sovi\xc3\xa8tica Kirgu\xc3\xads._NEWLINE_L\'any 1944, el Kuomintang (moviment i organitzaci\xc3\xb3 pol\xc3\xadtica xinesa fundada per Sun Yazen) va decidir tancar alguns camps de pastura dels kirgu\xc3\xads per motius de "seguretat fronterera". Aquesta mesura deixava sense subsist\xc3\xa8ncia a un gran nombre de kirguisos que es van revoltar en el qual s\'anomen\xc3\xa0 la Revoluci\xc3\xb3 Puli._NEWLINE_El 1973 la RSS Kirgu\xc3\xads tenia una poblaci\xc3\xb3 de 3.145.000 habitants el 43,8% dels quals eren kirguisos, el 24% russos, el 12% uzbeks i la resta d\'altres minories. Uns 100.000 kirguisos vivien aleshores a la Xina i l\'Afganistan.\n_START_SECTION_\nCultura\n_START_PARAGRAPH_\nAl ser una poblaci\xc3\xb3 n\xc3\xb3mada, vivien en una tenda o iurta coberta amb una capa d\'herba per protegir l\'interior de les temperatures extremes. Els fills solien seguir vivint amb la fam\xc3\xadlia despr\xc3\xa9s del matrimoni, o sigui que tres generacions solien compartir l\'habitatge. Les dones solteres es pentinaven amb nombroses trenes que es redu\xc3\xafen a partir de contraure matrimoni._NEWLINE_Existeix una divisi\xc3\xb3 sexista del treball. Les dones, a m\xc3\xa9s de les tasques dom\xc3\xa8stiques s\'encarregaven de munyir i alimentar els animals. Els homes feien les tasques que requerien m\xc3\xa9s esfor\xc3\xa7 f\xc3\xadsic, com la doma d\'animals o la tala de llenya._NEWLINE_El poema \xc3\xa8pic de Manas \xc3\xa9s el gran poema de tradici\xc3\xb3 oral del poble kirgu\xc3\xads, que relata les perip\xc3\xa8cies del seu heroi Manas i els dels seus descendents.\n_START_SECTION_\nReligi\xc3\xb3\n_START_PARAGRAPH_\nUna majoria de kirguisos s\xc3\xb3n seguidors de l\'Islam, religi\xc3\xb3 que va arrelar amb for\xc3\xa7a a la Xina durant els segles XVII i XVIII. Tamb\xc3\xa9 hi ha un grup nombr\xc3\xb3s que practica el politeisme. Un dels seus principals d\xc3\xa9us \xc3\xa9s el "d\xc3\xa9u serpent".'